《豫让桥》
明代·张孟兼

豫让桥边杨柳树，春至年年青一度。
行人但见柳青青，不问当时豫让名。
斯人已往竟千载，遗事不随尘世改。
断碑零落野苔深，谁识孤臣不二心。
豫让桥，路千里，桥下滔滔东逝水。
君看世上二心人，遇此多应羞愧死。

作者简介：浙江浦江人，名丁，以字行。洪武初征为国子监学录，与修《元史》。书成，授国子学录，历礼部主事、太常司丞。刘基尝告太祖，孟兼文章，仅次于宋濂及基。出为山西按察司佥事，惩治奸猾，令相牵引，每事辄株连数十人，吏民皆畏。擢山东按察司副使，布政使吴印系僧人还俗，孟兼轻侮之。印告太祖，太祖怒而杀之。有《白石山房逸稿》。